Vitorlásedzők szakmai konferenciája – Magyar Sport Háza, 2018. június 4.

Neves és felkészült előadók tartottak előadást vitorlás edzők és oktatók részére a Magyar Vitorlás Szövetség szervezésében megrendezett szakmai konferencián, amelyen 32 fő vett részt. Utólag értesültünk arról, hogy többen az elmúlt években oktatói, vagy edzői végzettséget szerzett kollégánk nem értesült az eseményről, és nem tudott részt venni azon. Ezért most ezúton is kérjük azokat a vitorlásedzői, vagy oktatói végzettséggel rendelkező kollégánkat, akik tudásukat szeretnék frissíteni, és a vitorlássport naprakész szakmai információi iránt érdeklődnek, szíveskedjen bejelentkezni, és adatait frissíteni a MVSz titkárságon!

A nyitó előadást dr. Cserép Csongor pszichológus, a Balatonfüredi Yacht Club 49er versenyzője tartotta, amelynek témája a fiatalok figyelemfejlesztésének lehetőségei, és a versenyzés során jelentkező koncentrációs igénybevétel, valamint a készség javítására alkalmazható gyakorlatok voltak. A jelenlévők kifejezetten hasznos tanácsokat hallhattak, amelyeket a gyakorlatban is alkalmazni tudnak edzői pályafutásuk során. Az előadás hitelességét adta Csongor versenyzői, és a témában alkalmazott gyakorlati tapasztalata, amelyet fegyveres egységek kiképzése során gyűjtött.

Ezt követte a konferencia szervezőjének, Sigmond András mesteredzőnek a vitorlás edzői munka lehetőségeiről és elvárásairól szóló előadása, amelyet edzői életútja, az edzői és pedagógiai munkája során tapasztalt. Giba témájához csatlakozott Brencsán Dávid interaktív formában felvetett módszertani előadása, amelynek kérdései *„Az edző vagy a versenyző dönt?”* témakörhöz kapcsolódott. A vitaindítás tökéletesen sikerült, szinte minden edző hozzászólt a vitorlás edzői munka lényegét érintő gondolatokhoz.

Ezután a délelőtt utolsó előadása következett. Dr. Martos Éva professzor asszony Takács Hajnalka dietetikussal megtartott közös előadásában a sportolók korszerű táplálkozásának időszerű kérdéseiről beszélt, illetve gyakorlati tanácsokkal szolgált a jelenlévő edzőknek. Az előadás hitelességét adta a kérésre összeállított sportdietetikai ételbemutató és kóstoló, ahol az edzők és oktatók személyesen próbálhatták ki a feltálalt táplálékokat, amelyeket a professzor asszony irányelvei alapján állítottak össze a felkért catering cég munkatársai.

A sporttáplálkozási étrend próbája után, Pignitzky Dorottya, a NUPI, a MOB, majd jelenleg a MDSZ munkatárs előadása következett, melynek témája a sport hosszú távú fejlesztési koncepciója, és a korai szakosodás, az eredményre törekvő sportolás módszertanának ellentmondásaira épült. A felvetett téma igazi szakmai vitát indított el az utánpótlássportot átható hosszú távú fejlesztés, és a korai szakosodásra, a korai versenysport kialakítására épülő és a vitorlázásban is tapasztalható szakmai koncepció között. A szakmai vita nem került lezárásra, de a két szemben álló vélemény közötti vita révén sok hasznos gondolat, az ügyet előrevivő szakmai kérdés fogalmazódott meg, mind az előadó, mind a témához hozzászóló edzők részéről. A téma valóban áthatja a jelenlegi sportélet aktuális kérdéseit, amelyek a vitorlázás utánpótlás-nevelési stratégiáját is alapvetően érintik, így folytatása szélesebb körben is feltétlenül szükséges!

A következő előadást Goszleth Marcell prezentálta kondicionális képességek fejlesztése témakörben, Perjés Bálint vitorlás edzővel és Bacskai Kata gyógytornásszal. Tapasztalataikat, és a javasolt módszert folyamatosan egyeztették dr. Rácz Leventével, aki jelenleg az egyik legképzettebb szakember a területnek. Az anyag egységes fizikai képességfelmérő tesztsort mutatott be, amelyet javaslatként terjesztettek be az utánpótlás korú vitorlás versenyzők fizikai állapotfelméréséhez. A gyakorlatok többsége nem ismeretlen, azok nagyrészt az Európai Unió által is alkalmazott EUROFIT Teszt sorra épülnek, és továbbfejlesztve tartalmazzák a vitorlázásra jellemző káros gyakorlatok és testhelyzetek megelőzését szolgáló prevenciós tartás javító tornát. Ebben nagy segítséget nyújt az edzői szemlélettől különböző gyógytornászi szemlélet, amelyet Bacskai Kata képvisel a csapatban, és amely új irányelveket ajánl az utánpótlás korú versenyzőink kondicionális edzésprogramjához.

A szakmai előadások sora dr. Vaskó Otília, a Magyar Antidopping csoport képviselőjének tájékoztatójával zárult, amely előadás a MOB által előírt kötelező éves tájékoztatásra épült, és amely nem csak a válogatott versenyzőkkel foglalkozó edzőknek, hanem az élsport iránt érdeklődő szakembereknek is fontos tudnivalókat tartalmazott.

Az egész napos konferenciát Holczhauser András főtitkár zárta, aki a tartalmas előadások végén egy rövid tájékoztatást tartott a MVSz szakmai program tervezetéről, az Nemzeti Vitorlás Képzési Programról, és az átszervezés alatt álló képzési, és edzőképzési tervekről. Ennek keretében a vitorlázás is bekerül a Testnevelési Egyetem új MSC programjába, amelynek megvalósításaként az egyetemi szintű vitorlás szakedzőképzés elindítása is várható 2019 szeptemberétől. A MVSz felkérésére az újjáalakított Képzési Bizottság dolgozza ki azt a programtervet, amely az egyetemi képzéstől az éves rendszerességgel megszervezendő szakmai továbbképzések, konferenciák által segíteni kívánja a sportágban tevékenykedő szakemberek munkáját.

A szakmai konferencián elhangzott előadások anyaga megtekinthető az alábbi linkekre kattintva.